***E l ő t e r j e s z t é s***

***a polgármester illetményének és költségtérítésének megállapítására***

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 71. §-a tartalmazza a polgármesteri tisztséget betöltők díjazását.

**Az Mötv.** vonatkozó rendelkezéseit érintő - 2024. november 29-től hatályos - **módosításának eredményeképpen a polgármester illetményének összege a törvény alapján megemelkedik.**

Az új hatályos szabályok a polgármesterek díjazását a nemzetgazdasági átlagkeresethez igazítja. **Az Mötv. 71. § (4) bekezdésének a) pontja alapján – az 500 fő és az az alatti lakosságszámú település főállású polgármestere** esetében – a polgármester megbízatásának időtartamára havonta **a nemzetgazdasági átlagkereset 1,5-szeresének megfelelő összegű illetményre jogosult.**

Az Mötv. 71. §-a kiegészült egy értelmező rendelkezéssel, melyet a (4a) bekezdés tartalmaz. Ez meghatározza, hogy a polgármester illetményének számításánál a tárgyévet megelőző évnek a január-decemberre, a teljes munkaidőben alkalmazásban állók bruttó átlagkeresetére a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél a Központi Statisztikai Hivatal által meghatározott nemzetgazdasági átlagkeresetet kell alapul venni.

Az Mötv. 146/M. §-ban foglalt **szabályozás a polgármesteri illetmény 2024. október 1-től történő emelését biztosítja**. E szerint: „*E törvénynek a Magyarország helyi önkormányzatairól szóló 2011. évi CLXXXIX. törvény módosításáról szóló 2024. évi LVIII. törvénnyel megállapított 71. § (1)–(4a) bekezdésében foglaltakat 2024. október 1-jétől kell alkalmazni. A 71. § (4a) bekezdésében meghatározott polgármesterekre vonatkozóan a polgármesteri illetmény 2024. évi megállapítása a 2023. év január–december közti időszakban a teljes munkaidőben alkalmazásban állók esetében a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél a 2024-ben közzétett nemzetgazdasági átlagkereset alapulvételével történik”.*

A Központi Statisztikai Hivatal hivatalos közleménye alapján – amely a Magyar Közlöny mellékleteként megjelenő Hivatalos Értesítő 2024. évi 12. számában jelent meg – a 2023. évre vonatkozó havi bruttó átlagkereset (nemzetgazdasági átlagkereset) – 589.114,-Ft volt.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 131. § (1) bekezdésében foglaltak értelmében az illetményt száz forintra kerekítve kell megállapítani, mely szabályozásra a főállású polgármester illetményének képviselő-testület általi megállapításánál figyelemmel kell lenni.

A képviselő-testületnek továbbra sincs mérlegelési lehetősége a kérdésben, viszont alakszerű határozatban deklarálnia kell az Mötv. rendelkezései alapján, hogy milyen összegű illetmény illeti meg a település polgármesterét.

A polgármester illetménye a módosított és fentebb ismertetett jogszabályi rendelkezések alapján tehát bruttó **883.671,-Ft**  - száz forintra kerekítve.

Az Mötv. 71. § (6) bekezdése változatlan tartalommal rögzíti, hogy a polgármester havonta az illetményének 15%-ában meghatározott összegű költségtérítésre jogosult.

A jogszabály alapján a polgármester **költségtérítése tehát bruttó 132.551,-Ft.**

A fentiek alapján a polgármester havi illetménye, illetve költségtérítése **mindösszesen bruttó 1.016.222.- Ft.**

A fentiek alapján kérem a Képviselő-testülettől az alábbi határozati javaslat egyszerű többséggel történő elfogadását!

***Bodolyabér Község Önkormányzat Képviselő-testületének***

***…/2024.(XII.5.) határozata***

***A polgármester illetményének és költségtérítésének megállapításáról***

A Bodolyabér Község Önkormányzat Képviselő-testülete a polgármester illetményét – figyelembevéve a Magyarország helyi önkormányzatairól szóló 2011. évi   
CLXXXIX. törvény (a továbbiakban: Mötv.) 146/M. §-ban foglaltakat - 2024. október 1-től az Mötv. 71. § (4) bekezdés a) pontja alapján bruttó **883.671**.- Ft-ban, költségtérítését ugyanezen időponttól az Mötv. 71. § (6) bekezdése alapján bruttó **132.551**.- Ft-ban állapítja meg.

**Határidő:** azonnal

**Felelős:** …………….

***Bodolyabér, 2024. december 2.***